I det siste programmet i serien, som ble sendt 21. mai 1968 fra en friluftsscene utenfor Holmenkollen Restaurant i Holmenkollåsen i Oslo, bestod publikum av 430 russ, som på oppfordring fra programleder Roald Øyen fremførte «stambrølet» . Programmet var i det store og hele direktesendt, men inneholdt også et opptak fra kåringen av «Årets (rød)russeprinsesse» på restaurant Regnbuen den 18. mai 1968. Russejentene skulle gjennom et hinderløp der de hoppet tau, skjøt på blink med luftgevær og skulle forsere turnapparatet «hest». I klippene som ble vist fra konkurransen kom konferansieren med tilrop til kandidatene som «Kjolen din er gjennomsiktig i sterkt lys», «Vær forsiktig så du ikke skyter deg selv i kneet» og «Det er lov å ta av seg; kan ta av seg så mye en vil».